કલ્પના કરી જુઓકે, વસંત ઋતુ પૂર્ણ કળાએ રેલાઈ હોય,વૃક્ષોએ પફુલ્લ વદન ધારણ કર્યું હોય, કોમળ કૂંપળ અને કળીનો અવિર્ભાવ સર્વત્ર છવાઈ જવાથી વાસંતી સુગંધી વાયુ વડે સમગ્ર વાતાવરણ મહેંકતું હોય..!! કમળ અને પુષ્પ ઉપર ભમરાઓનાં ઝુંડ ગુંજારવ કરતા હોય, ચંદ્રની શીતળ રમ્યતા ચારે બાજુ રેલાતી હોય...!! તેવા આલ્હાદક સમયે, કામદેવનો પ્રભાવ છવાઈ જવાથી, ભલભલા તપસ્વી-મુનીઓનાં તપોભંગ થઈ જતા હોય, તોપછી કોઈપણ ઉંમરનાં નરનારી, વાસંતી કામ પ્રાગટ્યના પ્રભાવે વિચલિત થઈને, પ્રેમ પામવા વિહવળ થઈ જાય તે સાવ સ્વાભાવિક છે. કામસૂત્રના રચયિતા વાત્સ્યાયને. પણ લખ્યું છે કે, " શુભ સમય, શુભ નક્ષત્ર, શુભ દિન, શુભ કાળમાં શાસ્ત્ર અનુસાર રતિકાર્ય કરવું. તે સર્વ સુખદાતા ગણાય છે. તેનાથી વિપરિત આચરણ કરવાથી આ દેશમાં દરિદ્રતા ફેલાય છે. હે યુવાન ! તારી તંદુરસ્તીને બગાડ નહિ. આ મનુષ્ય દેહ મળવો દુર્લભ છે તેનો વ્યય કર નહિ." વસંતપંચમીનો દિવસ આજ કારણસર, લગ્નપ્રસંગના આયોજન માટે આ વણદીઠું મુહૂર્ત મનાય છે.